31997R1259
L 174/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1259/97 AL COMISIEI
din 1 iulie 1997
de modificare a Regulamentului (CE) nr. 1501/95 de stabilire a unor norme metodologice de aplicare a Regulamentului (CEE) nr. 1766/92 al Consiliului privind acordarea restituirilor la export pentru cereale și măsurile care trebuie luate în caz de perturbare pe piața cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), modificat ultima dată de Regulamentul (CE) nr. 923/96 al Comisiei (2), în special articolul 13,
întrucât Regulamentul (CE) nr. 1501/95 al Comisiei (3), modificat ultima dată de Regulamentul (CE) nr. 95/96 (4), stabilește unele norme metodologice privind acordarea restituirilor la export pentru cereale, în special în contextul invitațiilor la licitație;
întrucât articolul 18 din Regulamentul (CEE) nr. 3665/87 al Comisiei din 27 noiembrie 1987 de stabilire a unor norme metodologice comune de aplicare a sistemului de restituiri la export pentru produsele agricole (5), modificat ultima dată de Regulamentul (CE) nr. 815/97 (6), stabilește norme generale privind dovada îndeplinirii formalităților vamale pentru eliberarea spre consum; întrucât articolul 13 din Regulamentul (CE) nr. 1501/95 prevede o derogare de la aceste obligații în cazul în care exportul se efectuează pe cale maritimă; întrucât, din motive de claritate, cazurile în care se aplică această derogare ar trebui definite mai precis, și anume în ceea ce privește faptul că această scutire nu se aplică decât dacă restituirea a fost stabilită într-un contract acordat tuturor țărilor terțe, fără excepție;
întrucât trebuie să se permită acordarea contractelor de stabilire a restituirilor sau a taxelor la export fără a perturba continuitatea în situația piețelor în tranziție; întrucât, prin urmare, ofertele privind restituirile trebuie să fie compatibile cu ofertele privind taxele și nu trebuie să existe blocaje în procedura de licitație într-o situație intermediară;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
La articolul 13 din Regulamentul (CE) nr. 1501/95, alineatul (1) se înlocuiește cu următorul text:
„Prin derogare de la articolul 18 din Regulamentul (CEE) nr. 3665/87, dovada îndeplinirii formalităților vamale pentru eliberarea pentru consum nu se va solicita pentru plata restituirilor stabilite într-un contract acordat pentru restituirile la exporturile spre toate țările terțe, cu condiția ca respectivul comerciant să aducă dovezi care să ateste că o cantitate de cel puțin 1 500 de tone de produse cerealiere a părăsit teritoriul vamal comunitar la bordul unui vas destinat navigației maritime.”
Articolul 2
La articolul 7 alineatul (2) din Regulamentul (CE) nr. 1501/95, primul paragraf se înlocuiește cu următorul text:
„(2) Dacă se fixează o restituire maximă la export, contractul va fi acordat ofertantului sau ofertanților ale căror oferte sunt mai mici sau egale cu restituirea maximă, precum și ofertantului sau ofertanților ale căror oferte se referă la o taxă la export.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iulie 1997.